runetrust/blame-folketinget-dk huggingface dataset:
Troels Lund Poulsen (V), 2023-03-28:
Altså, jeg har jo ikke noget imod dyr.
Jeg synes faktisk, at dyr er søde.
Og jeg vil også sige, at produktionsdyr er vigtige, fordi de er med til at skabe arbejdspladser.
Det, der må være afgørende, er jo at se på, hvordan miljøbelastningen er.
Jeg tror, at der er rigtig, rigtig mange slagteriarbejdere, der vil være kede af, hvis man i morgen sagde, at der ikke måtte blive produceret slagtesvin i Danmark.
Så det er ikke den doktrin, jeg forfølger.
Franciska Rosenkilde (ALT), 2023-03-28:
Hvordan vil man forene det med både skovrejsning, renere drikkevand, bedre biodiversitet og færre og mindre klimagasudledninger?
Troels Lund Poulsen (V), 2023-03-28:
Det er jo ikke sådan, at det at have slagtesvin i Danmark betyder, at man ikke kan lave skovrejsning.
Altså, jeg har aldrig hørt, at det skulle være en forhindring.
Man kan sagtens lave en lang række politiske initiativer, som er med til at fremme en grøn omstilling, og stadig væk have svineproduktion i Danmark.
Man skal jo også huske på, at det ikke er sådan, at verdens CO 2 -udledninger bliver bedre ved, at slagtesvinsproduktionen bliver flyttet til Polen.
Altså, hvis man har den forestilling, er det jo en naiv forestilling, og den deler jeg ikke, hvis det altså er det, som Alternativet giver udtryk for – det ved jeg ikke om det er.
Pernille Vermund (NB), 2023-03-28:
Jeg vil gerne blive i landbrugspolitikken.
I Nye Borgerlige er vi jo som bekendt imod en CO 2 -afgift på landbruget, men vi er også et parti, som gerne strækker sig langt for at finde en løsning og være konstruktive, når det netop handler om landbruget.
Troels Lund Poulsen (V), 2023-03-28:
Først og fremmest vil jeg også gerne kvittere for et fint samarbejde omkring landbrugspolitik historisk, men forhåbentlig også i fremtiden med Pernille Vermund – det har vi jo haft rigtig, rigtig mange gode drøftelser om med den daværende regering.
Altså det, man gerne vil have fra Pernille Vermunds side, er, at man skal lave om på opgørelsesmetoden; det skal vi så lige forbi FN og have godkendt, så det får vi nok ikke lige klaret i morgen.
Det er en meget, meget svær proces.
Det er jo ikke, fordi jeg har noget imod, at man tager den diskussion, men jeg tror ikke, det er realistisk på den korte bane.
I forhold til hvordan landbruget skal være, om man så må sige, når der indføres CO 2 -afgift, så må vi jo diskutere det på det tidspunkt, for det er selvfølgelig afgørende, at det her ikke betyder, at landbruget, om man så må sige, mister indtægter og arbejdspladser og får eroderet sit grundlag.
Pernille Vermund (NB), 2023-03-28:
Tak for det.
Fru Mette Frederiksen og de øvrige ledere af partierne i regeringen har kaldt regeringen for et arbejdsfællesskab.
Man har afskaffet store bededag, og nu taler vi om uddannelser, som skal forkortes, og alt det her er jo for at skabe noget arbejdsudbud.
Det er en reformdagsorden, og det er jo meget teknisk.
Det, jeg godt kunne tænke mig at spørge ind til, er noget, som måske stikker lidt dybere eller rager lidt højere op.
Det handler om dannelse, om ånd, om kultur og om, om der i regeringen er et kulturelt og værdimæssigt fællesskab, som man bygger politikken på.
Mette Frederiksen (S), 2023-03-28:
Det var jo, fordi det var et spørgsmål, der blev stillet lige efter en anden dialog, og derfor svarede jeg på det konkrete.
I forhold til seniorpension, Arnepension og tilbagetrækning i det hele taget har vi nogle overvejelser i regeringsgrundlaget, og det er noget, vi arbejder videre med politisk herfra.
Morten Messerschmidt (DF), 2023-03-28:
Nu gjorde hun det igen.
Altså, hun brugte et helt minut på ikke at svare på det spørgsmål, jeg stillede.
Det er da virkelig påfaldende.
Jeg ved ikke, om det er noget, man skal gå på særlige skoler for at lære.
Men nu prøver jeg så at spørge igen: Agter den her regering at fjerne seniorførtidspensionen?
Og hvornår skal det så ske?
Pia Olsen Dyhr (SF), 2023-03-28:
Vi er også glade for Arnepensionen, men vi synes sådan set også, seniorpensionen bidrager med noget.
For der er jo folk på arbejdsmarkedet, som ikke har mulighed for at få førtidspension og heller ikke har mulighed for at få Arnepension.
Et eksempel er pædagogen fra Silkeborg, som har været mange år på arbejdsmarkedet og har haft mange løft af små børn, men som ikke har mulighed for at få en førtidspension, fordi vedkommende ikke er nedslidt nok, men egentlig er for nedslidt til at fortsætte i sit job og derved har mulighed for at gå på seniorpension.
Så er det i virkeligheden ikke en forringelse af tilbagetrækningsmulighederne, at man afskaffer seniorpensionen?
Mette Frederiksen (S), 2023-03-28:
Altså, det er helt rigtigt, at alle ikke kan få Arnepension, og det har egentlig heller aldrig været vores ønske, at det skulle gælde generelt.
Jeg er så i øvrigt enig i, at der kan være nogle, som ikke lever op til de objektive kriterier, hvad angår Arnepensionen, men som alligevel på grund af nogle forhold i deres arbejdsliv kan have behov for en tidligere tilbagetrækning.
Det var jo egentlig derfor, at vi oprindelig foreslog, at der også skulle være en eller anden form for mindre visitationsordning som en del af Arnepensionen.
Jeg synes, vi skal prøve at have en snak – også med hinanden, for jeg ved, at SF og Socialdemokratiet er drevet af det samme – om, hvordan vi bedst muligt indretter de her ordninger, så de lever op til de forskellige hensyn, der er.
Det er der ingen tvivl om.
Alex Vanopslagh (LA), 2023-03-28:
Tak, og tak til fru Mette Frederiksen for talen.
Der kom en interessant undersøgelse i dag fra Primetime, hvor man måler på danskernes tillid i det hele taget, og det har man gjort konsekvent de sidste 3 år.
Der ser man, at tilbage i 2021 var der 60 pct. af danskerne, der sagde, at de havde tillid til regeringen generelt.
I dag er det kun 35 pct.
Når man spurgte danskerne tilbage i 2021, om de mente, at Folketinget generelt traf de bedste beslutninger for landet, svarede 59 pct. ja.
32 pct. siger i dag ja.
Der er sket en halvering af tilliden til politikerne i den tid, hvor statsministeren har været statsminister, og jeg vil blot høre, hvad fru Mette Frederiksen tror kan være årsagerne til det.
Mette Frederiksen (S), 2023-03-28:
Det er et godt spørgsmål.
Det er i hvert fald under alle omstændigheder en relevant debat, og jeg kan jo så se, at den rammer os alle sammen, ligegyldigt om man er folkevalgt på det ene eller på det andet niveau.
Jeg synes, vi skal tage det her meget, meget alvorligt, for tillid er jo selve fundamentet for det åbne, frie danske samfund.
Så kan vi jo se – og det gælder, så vidt jeg kan se, i alle vestlige samfund – at der er den samme tendens, som i høj grad blev accelereret af corona, hvor der har været en meget, meget hård debat.
Det har der også været her i Folketingssalen, og det kunne jo være, at vi i fællesskab skulle prøve at skabe rammerne for at tale ordentligt både til og om og med hinanden.
Det er helt rigtigt, at vi i Socialdemokratiet har været meget optaget af Arnepensionen og at sikre en værdig tilbagetrækning.
Vi har ikke på noget tidspunkt foreslået, at der skulle være en særskilt model med visitation.
Altså, vi har faktisk været optaget af nærmest det modsatte, nemlig en rettighedsbaseret tilgang, hvor det er årene på arbejdsmarkedet – som jo meget, meget ofte har en sammenhæng med hårdt nedslidende job – som er det, der ligesom er den grundlæggende mekanisme.
Alex Vanopslagh (LA), 2023-03-28:
Jeg er enig i, at det er bekymrende tal.
Altså, der er jo cirka halvt så mange danskere i dag som for blot få år siden, der både har tillid til regeringen, til Folketinget og også til embedsmændene, og coronaperioden kan have noget at sige.
Jeg ved ikke, hvor meget sådan tonen i debatten har noget at sige, men det er jo også oplagt at spørge, om fru Mette Frederiksen føler et særligt ansvar for udviklingen i de her tal, eller om det mere er nogle stærkere kræfter, som fru Mette Frederiksen har svært ved at modvirke.
Martin Lidegaard (RV), 2023-03-28:
Jeg har lyst til at fortsætte i samme spor.
For kunne en del af tilidsbruddet også være, at vi i forbindelse med nogle af de rigtig store kriser – og her tænker jeg måske på den største krise, nemlig klimakrisen – faktisk overhovedet ikke leverer noget?
Eller rettere sagt: Regeringen leverer jo ikke på udbygningen af vedvarende energi og på mere energieffektivisering.
Vi har i fællesskab lavet nogle mål, som vi fik igennem i den seneste periode, men det står faktisk ret stille med hele implementeringsdelen.
I dag er det overshoot day, det vil sige, at den danske befolkning rammer sit ressourceforbrug på kloden allerede i dag, og alligevel står det stille
Mette Frederiksen (S), 2023-03-28:
Jeg synes, der er mange udfordringer foran os, og at der bestemt også er områder, hvor jeg godt kunne tænke mig noget stærkere politisk handlekraft hos os alle sammen.
Jeg synes ikke, der er nogen grund til at tale den danske klimaindsats ned.
Det synes jeg simpelt hen ikke.
Vi har i fællesskab – og det gælder jo også spørgerens eget parti – truffet markante, store beslutninger igennem de senere år, og der ligger nu et regeringsgrundlag, hvor vi går endnu videre.
Ikke desto mindre er det utrolig afgørende, at vindmøllerne kommer op, at power-to-x bliver etableret, og sådan kunne jeg fortsætte.
Så nej, jeg tror ikke, der dér er sådan en en til en-sammenhæng.
Men jeg synes også, vi har en fælles opgave i, hver gang vi træffer en beslutning, at gå ud til resten af Danmark og sige: Vi har et samarbejdende folkestyre, vi evner at træffe de her beslutninger, og nu skal vi have det til at virke i fællesskab.
Martin Lidegaard (RV), 2023-03-28:
Men desværre er det en lidt anden virkelighed, der er derude.
Altså, det er lang tid siden, at der er blevet sat flere vindmøller op på land i Danmark.
Ifølge Energistyrelsen vil vi i de næste 2 år ikke øge andelen af megawatt på land.
Vi er ikke i nærheden af at nå vores mål om en firdobling af VE på land – overhovedet – og regeringen vil ikke foretage sig noget; den vil vente, siger klimaministeren.
Og det står bare i skærende kontrast til den handlekraft, som Socialdemokratiets formand havde under corona, hvor man på få uger traf store beslutninger med fynd og klem og med eller uden myndighedernes anbefalinger.
Mette Frederiksen (S), 2023-03-28:
Altså, man kan sige, at hvis det var rigtigt, at alting stod stille, så ville jeg dele bekymringen, men det gør det jo ikke.
I virkeligheden burde vi jo vende det om og sige, at det jo er fuldstændig vildt, når man kigger på Danmark, at vi både er i stand til at håndtere en pandemi, træffe de mest vidtgående grønne beslutninger, herunder etableringen af en grøn fond, og meget andet, samtidig med at vi har bevæget os på en række forskellige områder som samfund.
Det er fuldstændig vildt, hvad vi er lykkedes med igennem de senere år.
Lad os da fortsætte det gode samarbejde og også ranke ryggen, for når resten af verden taler om, hvem det er, der kan noget på klima, så er der faktisk rigtig mange af dem, der nævner Danmark.
Nogle gange kunne man jo godt ønske sig, at vi også selv turde gøre det noget mere.
Jeg føler et særligt ansvar for alt, der sker i det danske samfund.
Jeg kan jo se den samme tendens i mig bekendt rigtig mange andre europæiske lande, og jeg tror, vi må være ærlige over for hinanden og sige, at der skete noget under corona.
Jeg har været med i dansk politik i mere end 20 år, og jeg har med undtagelse af udlændingedebatten, som også ofte har en stor grad af hårdhed i sig begge veje, aldrig oplevet noget lignende som den debat, der var under corona, og jeg har heller aldrig nogen sinde hørt så meget mistænkeliggørelse over for andre danskere eller andre i vores befolkning, myndigheder og andre, som under corona.
Så jeg tror, det spiller en rolle.
Men jeg tror ikke, det kan forklare det hele, og under alle omstændigheder har vi i hvert fald et fælles ansvar for få gjort noget ved det.
For der er grund til at have tillid.
Det er jo det, der er det gode ved Danmark, altså at man kan have tillid til dansk politi, at man kan have det til danske embedsmænd, og at man kan have det til politikerne i Folketinget.
Pia Olsen Dyhr (SF), 2023-03-28:
Det var rigtig godt, at Arnepensionen i den grad blev et flagskib for Socialdemokratiet i den sidste valgperiode – et vigtigt første skridt i forhold til at genskabe balancen mellem en stigende pensionsalder og afviklingen af efterlønnen.
Derfor vil jeg gerne spørge Socialdemokratiets formand, hvordan Socialdemokratiet nu kan gå med til at forøge den ubalance igen og forringe mulighederne for tidligere tilbagetrækning ved at fjerne seniorpensionen.
Mette Frederiksen (S), 2023-03-28:
Tak for det.
Vi har igennem den seneste uges tid hørt om danskere, der har ventet alt for længe på deres behandling for tarmkræft.
Det er mennesker, der er alvorligt syge, og man kan ikke betegne det som andet end et svigt.
Det er en alvorlig situation, og det er også i mine øjne et tillidsbrud, der er uacceptabelt.
I fredags fremlagde indenrigsministeren en genopretningsplan på kræftområdet, og vi kommer til at følge det her område utrolig tæt.
Det fører mig til det næste.
Tidligere i dag holdt regeringen et pressemøde om fremtidens sundhedsvæsen.
Lad mig starte med at sige, at vi har et sundhedsvæsen, der på mange måder er godt og stærkt.
Vi har fri og lige adgang til sundhed, i hvert fald på papiret; vi har højt specialiserede sygehuse; vi har dygtige medarbejdere; der er stadig flere af os, der overlever sygdomme, vi ikke ville have overlevet tidligere; og rigtig, rigtig meget går godt.
Men – og der er også et men – det er mit indtryk, at rigtig mange danskere kan se det samme, som jeg ser i sundhedsvæsenet, nemlig at der er for mange af vores medarbejdere, der løber for stærkt, og at der også på grund af corona er ventelister.
Der er nogle pressede akutmodtagelser, og der er nogle underliggende ting, som vi har slåsset med igennem mange år, og som vi endnu ikke har fået løst.
Det er ting som geografisk ulighed og mangel på læger – særlig speciallæger – i tyndt befolkede områder, og fordi der er den geografiske ulighed, er der jo altså også en ulighed i adgangen til sundhed.
Der mangler noget sammenhæng – nogle kalder det en Bermudatrekant – mellem det, der sker hos den praktiserende læge, det, der sker i kommunen, og det, der sker på sygehuset.
Man kan kalde det, hvad man vil, men det er patienten, der taber, hvis ikke de forskellige elementer i vores sundhedsvæsen kan finde ud af at tale sammen.
Og jeg tror ikke, man skal tage fejl af, at når noget i fundamentet i sundhedsvæsenet ikke fungerer, som det skal, så vil det jo ofte være dem, der har de sværeste levevilkår inden mødet med sundhedsvæsenet, der også kommer til at betale den højeste pris.
Med andre ord har vi behov for at tage mere grundlæggende fat på nogle af udfordringerne, og det har vi jo ikke mindst, fordi vi samtidig ser ind i nogle år, hvor der bliver flere ældre, hvor der bliver flere kronikere, og hvor vi får færre i den erhvervsdygtige alder til at påtage sig de mange forskellige opgaver, der er.
Derfor ønsker vi at se fordomsfrit på indretningen af sundhedsvæsenet, og vi vil både håndtere de akutte udfordringer, men vi vil selvfølgelig også gerne sammen med Folketinget og alle andre, der går op i sundhedspolitik, få skabt et grundlag for et stærkere og mere robust fremtidigt sundhedsvæsen. Når vi har partilederdebatten i dag, er den jo udvidet med de nordatlantiske mandater, og lad mig derfor også bare her indledningsvis sige, at der også er nogle ret store udfordringer på sundhedsområdet, ikke mindst i Grønland, og det vil vi selvfølgelig også have et fokus på.
Tak for ordet.
Mai Villadsen (EL), 2023-03-28:
Tak for det.
Det er belejligt, for jeg vil fortsætte lidt i samme spor og spørge ind til klimaområdet.
For et sted, hvor det ikke bare står stille, men går tilbage, er jo i forhold til Klimarådet.
Regeringen fremlagde en finanslov i sidste uge, og hvis den står til troende, risikerer Klimarådet at miste to tredjedele af sin bevilling til nytår.
De skal spare.
Medarbejderne forsvinder allerede.
De kan ikke lave de analyser og anbefalinger til os, som vi har behov for for at handle politisk.
Vil fru Mette Frederiksen ikke i dag tilkendegive, at Klimarådet ikke kommer til at miste penge?
Franciska Rosenkilde (ALT), 2023-03-28:
Tak for ordet, tak for talen.
Jeg er sikker på, at fru Mette Frederiksen kender til den seneste IPCC-rapport, som viser et temmelig dystert billede af klimapolitikken; bl.a. forudser klimaeksperterne jo, at vi kan forvente en global temperaturstigning på omkring 1½ grad allerede i 2030, hvilket er tidligere og mere massivt end først antaget.
På den baggrund vil jeg høre Mette Frederiksen, om det giver nogen særlig anledning til at skærpe Socialdemokratiets klimapolitik?
Mette Frederiksen (S), 2023-03-28:
Altså, for det første er IPCC-rapporten meget, meget dyster læsning, og det er helt rigtigt, at det ser værre ud igen.
Det er ikke første gang, vi prøver det – nu er vi der så igen.
Og jo, det giver bestemt anledning til at skærpe yderligere og sætte tempoet endnu mere op.
Igen vil jeg sige – med risiko for, at det kommer til at lyde kedeligt – at vi jo har besluttet os for, at de kommende år i høj grad er implementeringsår, for vi skal have mere vedvarende energi, vi skal videre på power-to-x, og vi skal i gang med en større omstilling af dansk landbrug.
Det er alt sammen arbejde, som vi glæder os til at samarbejde med Folketinget omkring også.
Franciska Rosenkilde (ALT), 2023-03-28:
Nu er jeg jo en af dem, der ikke synes, at implementering og handling lyder kedeligt, tværtimod.
Det er faktisk noget af det, vi efterlyser allermest hos den her regering.
Men vi har også lige hørt fra Nationalt Center for Miljø og Energi, at udledningerne i Danmark faktisk viser sig at være steget fra 2021 til 2022; det vil sige, at man ikke rigtig har set resultaterne af alle de her fine planer, der er lavet, endnu.
Så vil fru Mette Frederiksen kalde det for akut handling?
Mette Frederiksen (S), 2023-03-28:
Jeg synes, det er svært at påstå andet, end at der er behov for akut handling, når det handler om klimaet.
Der også behov for langsigtede løsninger, men det bliver nødt til at være i en vekselvirkning.
Vi har travlt på klimaområdet, og derfor har vi jo også været enige om på tværs af partierne at sætte nogle meget, meget høje klimamål, som vi er kommet godt i gang med at få lavet beslutninger omkring.
Nu skal vi have det hele til at virke.
Men ja, der er et akut behov for at komme videre på klimaspørgsmålet.
Som formand for Socialdemokratiet kan jeg sige, at der er en meget, meget stor interesse i Socialdemokratiet for rigsfællesskabet.
Vi har mange folketingsmedlemmer, der er optaget af mange forskellige aspekter, så jeg kan ikke forestille mig andet, end at der vil være et ønske om et endnu tættere samarbejde.
Aaja Chemnitz (IA), 2023-03-28:
Mange tak, og også tak til formanden for at udtale partinavnet.
En særlig tak til fru Mette Frederiksen, fordi du nævner et samarbejde med Grønland på sundhedsområdet.
Faktisk kommer du mig i forkøbet, fordi det er noget af det, jeg kommer til at tale lidt om.
Undskyld, hvis jeg bruger direkte tiltale.
I Grønland er der dobbelt så stor dødelighed i forhold til kræftpatienter, og derfor er det enormt meningsfuldt at tale om, men spørgsmålet er selvfølgelig også: Hvordan kan vi samarbejde?
Og hvor skal man lægge snittet?
Så de spørgsmål vil jeg stille.
Mange tak.
Det er jo i hvert fald en rigtig god start for at kunne svare på, hvordan vi kan samarbejde mellem Grønland og Danmark.
I dag betaler vi ca. 138 mio. kr. for grønlandske patienter, som er på danske sygehuse, og det er jo et af de områder, man eventuelt kunne gå ind og kigge på, bl.a. i forhold til hvordan man kan sikre, at der er direkte adgang til kræftpakker i Danmark.
Kunne man fra Socialdemokratiets side forestille sig, at det kunne være et af de områder?
Mette Frederiksen (S), 2023-03-28:
Jeg synes ikke, at det ville være rigtigt at stå og lave en så konkret forhandling på kræftområdet i en debat af den her karakter, men det er klart, at kræftområdet er et vigtigt anliggende.
Men jeg tør ikke sådan lige stå og skrive under på en specifik aftale.
Morten Messerschmidt (DF), 2023-03-28:
Det er, ligesom om det er svært for fru Mette Frederiksen, hver gang det skal være for konkret.
Det kan jeg måske på den ene side godt forstå, for ting skal jo aftales på den rigtige måde,
men på den anden side kunne det jo være, at en af årsagerne til den voksende mistillid til den her regering og måske endda til Mette Frederiksen som person er, at tingene nogle gange kommer meget pludseligt, uden varsel, og ellers er meget ukonkrete.
Det gælder f.eks. det svar, hun forsøgte at give til fru Pia Olsen Dyhr om tilbagetrækningsregler.
Altså, kunne vi da ikke bare få en melding om, om man agter at fjerne seniorførtidspensionen, og hvornår det så skal ske?
Mette Frederiksen (S), 2023-03-28:
Men det er jo simpelt hen ikke rigtigt at påstå, at jeg ikke kan finde ud af at arbejde konkret.
Jeg gør jo ikke andet i min hverdag.
Jeg tror ikke, at der er nogen, der står her på talerstolen og laver en aftale om kræftområdet i rigsfællesskabet.
Det er jo noget, vi forhandler om.
Det er noget, der kræver nogle overvejelser, og det er i øvrigt noget, der kræver et samarbejde mellem naalakkersuisut og den danske regering og ikke kun er et anliggende for Folketingssalen.
Jeg har jo altså ikke færdige svar på det her.
Det er jo noget, vi skal have en drøftelse med hinanden om.
Jeg har også set tallene.
Der er også noget demografi, som kommer til at udfordre i Grønland og allerede er i gang med at udfordre Grønland.
Så mit forslag vil jo være, at vi intensiverer samarbejdet på det her område, vel vidende at det ikke er let at løse – det er det hverken i Danmark eller i Grønland.
Men når jeg nævner det i min indledning, er det selvfølgelig også for at sende et signal om, at vi godt ved, at det her også er noget, resten af rigsfællesskabet er mindst lige så optaget af, som vi er her.
Anna Falkenberg (SP), 2023-03-28:
Det er nemlig også det, jeg vil sige, inden min spørgerunde er slut.
Det går meget stærkt her og nu.
Jeg ved godt, at det er noget, som Folketinget skal beslutte, men jeg er meget glad for, at der er en lydhørhed blandt Folketingets partier over for idéen om at udvide det, så vi også bliver bedre i parlamenterne til at tale sammen.
For det er der, hvor udenrigs- og sikkerhedspolitikken rigtig bliver stadfæstet, og for mig er det vigtigt, at den også bliver forankret på Færøerne, også i det færøske parlament.
Så det er egentlig bare en tilkendegivelse.
Mette Frederiksen (S), 2023-03-28:
Først og fremmest ønsker vi jo også fra regeringens side et endnu tættere samarbejde, og det er i det lys, man skal se, at vi har etableret et kontaktudvalg, og det fungerer ret godt.
Der er jo lidt forskel på, om det er et øget samarbejde mellem parlamenterne eller det er et øget samarbejde mellem regeringer, men man kan jo gøre begge dele på samme tid.
Og jeg har, kan man sige, ansvaret for regeringens udenrigspolitiske samarbejde, men regeringen blander sig jo ikke på den måde i, hvad der foregår i Folketingets tilrettelæggelse af arbejdet i f.eks. Det Udenrigspolitiske Nævn; det er jo et folketingsanliggende.
Derfor vil jeg jo sige, at hvis man ønsker et samarbejde mellem de tre parlamenter, tror jeg egentlig, at der vil være stor lydhørhed over for det.
Som formand for Socialdemokratiet kan jeg godt bakke det op, men som statsminister koncentrerer jeg mig om regeringernes samarbejde.
Mai Villadsen (EL), 2023-03-28:
Det er sådan set fuldstændig korrekt, men det, vi også kunne vælge at gøre, var at sige i fællesskab: Vi afsætter pengene til Klimarådet.
Der skal ikke være tvivl om deres bevilling; medarbejderne skal ikke forsvinde; de bliver ikke nødt til at planlægge med mindre arbejde.
Det ville være et i mine øjne fuldstændig forkert signal at sende i så voldsom en klimakrise, og også når man har en regering, som i hvert fald siger, at den vil handle på kriserne og handle ansvarligt.
Så derfor mener jeg ikke, det er ansvarligt at udskyde den handling, men at man bør gøre det nu, og det håber jeg virkelig at regeringen vil gøre.